Baba in restaurant se badkamer weggegooi(Argieffoto: Unsplash) ŉ Kitskoswerker in die Oos-Kaap het Sondagaand ŉ grusame ontdekking in die kleedkamer van die restaurant gemaak. Dit nadat daar al geruime tyd ŉ aardige reuk vanuit dié kleedkamer afkomstig was. Kol. Priscilla Naidu, polisiewoordvoerder, sê die kitskoswerker het Sondag om 20:30 die lykie van ŉ baba by die kitskosrestaurant in Cleary Park in Gqeberha (Port Elizabeth) aangetref. “Die pasgebore babadogtertjie is in ŉ plastieksak in ŉ sanitêre asblik in die kleedkamer weggegooi,” sê Naidu. “Die naelstring was steeds aan die kind vas toe sy ontdek is.” Volgens Naidu was die baba reeds besig om te ontbind toe personeel eindelik besluit het om ondersoek in te stel oor die reuk wat in die kleedkamer gehang het. “Op hierdie stadium is daar geen ander inligting oor die identiteit van die kind of die ma beskikbaar nie.” Die polisie in Gelvandale is nou dringend op soek na die ma van die baba en het ŉ beroep op lede van die publiek gedoen om met enige inligting na vore te kom. “Enigiemand wat die polisie kan help om die ma van die baba op te spoor of dalk agterdogtig is oor enige vrou wat moontlik geboorte geskenk het, maar daar geen teken van ŉ kind is nie, kan die ondersoekbeampte Edman Mandeka by 078 370 9785 kontak,” sê sy. Die polisie het intussen ŉ geregtelike doodsondersoek van stapel gestuur.